《汉槐》
清代·潘咨

林宗墓前有古槐，远涂数舍见崔嵬。久共金茎语秋露，始见楼桑茁春雷。

风云翕霍二千载，邓林生死几荣萎。东溟浮筠光彩远，荆南冥灵风雪摧。

此木昂藏望霄汉，厚地耸秀青天垂。人言林宗手植此，矫矫万古扬清晖。

洵乎不朽皆有托，亦汝劲固能自为。修士风流尚如此，何况至道光台魁。

雩风杏雨敞天地，岱松雍柞秀苔莓。我来驱车过树侧，绿阴如山摇广陌。

长风澒洞天黛色，𨴹岩巉壑窥正黑。下疑根泉通沧海，上恐柯南有仙国。

株围十丈盘数亩，寄生如轮过百尺。织女中宵拂素机，孤鹤青冥回羽翼。

偃蹇风尘官道旁，世无斤斧岂汝力。穷山穹谷求大斲，班输旁卧不敢忆，即今已非梁栋用，傲兀冰霜不自惜。

孰云剪伐方为材，从容只信乾坤息。太原古村今亦存，欲争造化申絪缊。

栖迟篱落秀涂巷，九原无处依龙门。

作者简介：（?—1853）浙江会稽人，字诲叔，一字少白。道光时布衣。少卓特，独游天下奇山水。不肯接受馈赠，贫困而终。有《常语》等。